Inwoners help polisie verdagte aankeer | Netwerk24
Inwoners help polisie verdagte aankeer
Deur Angelo Julies 04 Desember 2018 06:01
'n Man (27) is deur die Montagu-polisie in hegtenis geneem vir die besit van twee gesteelde vuurwapens en 'n skootreke­naar nadat die polisie 'n wenk van die gemeenskap opgevolg het.
Volgens sers. Suria Meyer, Montagu-polisiewoordvoerder, het die polisie 'n wenk en goeie beskrywing van die verdagte Maandagoggend 3 Desember opgevolg.
"Die A-skof, onder leiding van sersant Vernol Kleyn, het inligting van die inwoners ontvang van 'n verdagte man wat in Mandela Square met 'n vuurwapen opgemerk is. Die inligting is opgevolg en die polisiebeamptes het die verdagte man opgemerk. Die verdagte is deursoek en daar is beslag op twee vuurwapens en 'n skootrekenaar gelê," sê Meyer.
Met verdere ondersoek is daar vasgestel dat die vuurwapens aan 'n inwoner van Swellendam behoort.
"Baie dankie aan die oplettendheid van die inwoners en die goeie inligting wat deurgegee is wat gelei het tot hierdie uitstekende inhegtenisneming. Die inwoners is die oë en ore vir die polisie."